Aksieplan geaktiveer na vlaag moorde in Philippi | Maroela Media
Aksieplan geaktiveer na vlaag moorde in Philippi
Die Wes-Kaapse polisie het 'n 72 uur-aksieplan geaktiveer ná verskeie moorde hierdie naweek in die ooste van Philippi in die Wes-Kaap gepleeg is.
Dié plan behels die onmiddellike mobilisering van kritieke hulpbronne waaronder misdaadintelligensie, forensiese kenners, die polisie se eenheid vir openbare geweld asook die K9-eenheid, het kapt. FC van Wyk, woordvoerder van die polisie, Sondag in 'n verklaring verduidelik.
Die vlaag moorde het Vrydag begin toe ses jong vroue Vrydagaand in dié Kaapse nedersetting doodgeskiet is.
Maroela Media het vroeër berig die vroue, almal tussen die ouderdomme van 18 en 26 jaar oud, is omstreeks 22:55 deur onbekende verdagtes in 'n huis in Marcus Garveystraat in die nedersetting afgemaai.
Kort daarna is vyf mans, tussen die ouderdomme van 18 en 36 jaar oud, Saterdagaand in twee onverwante skietvoorvalle ook in dié nedersetting doodgeskiet terwyl nóg 'n man gewond gelaat is.
Die motiewe vir die voorvalle is in die stadium nog onbekend.
Volgens Van Wyk werk die polisie onverpoos om leidrade bymekaar te maak wat tot die vervolging van verdagtes kan lei.
"Die Wes-Kaapse polisie onderneem om die oortreders in hegtenis te neem sowel as veiligheid en kalmte in die gebied te herstel. 'n Beroep word op lede van die gemeenskap gedoen om kalm te bly en die polisie in staat te stel om die betrokkenes in hegtenis te neem," het Van Wyk gesê.
Enigiemand met inligting rakende die voorvalle word versoek om ao. Larry Arnoldus by 079 880 9822 of die misdaadstopnommer by 08600 10111 te kontak. Alle inligting sal as vertroulik hanteer word.
moorde Phillippi Wes-Kaap
Honderde liter skeepsbrandstof gestort in see by Algoabaai
Twee dood in vroegoggend-botsing
Die hoeveelste aksieplan wat op 'n nul uitloop…
Maar dis mos 'n lekker land hierdie.
Dis mos waarvoor hulle gestem het dan nie? Totale verval van wet en orde.
Hoekom help die weermag nie en maak skoon die hele Kaapse vlakte. Dit ruk nou heeltemal hand uit.
@Botha, niemand stem of kies totale verval van wet en orde nie. Veral nie moord nie. Maar hierdie regering gaan moet plan maak. Dis elke dag erger.